# Rosa Galcerán i Vilanova

Rosa Galcerán i Vilanova (Barcelona, 24 de novembre de 1917 - Barcelona, 28 de novembre de 2015) fou una dibuixant, animadora, historietista i publicista catalana. Va ser guardonada pel president de la Generalitat amb la Medalla al treball President Macià, en reconeixement del seu treball i dedicació.

## Biografia

Rosa Galcerán es va dedicar a la publicitat des de molt jove, fins que l'any 1942 començà a dibuixar per la revista de còmic femení Mis Chicas, editada per Consuelo Gil. El 1944 va publicar un parell de quaderns a la col·lecció Cuadernos Selectos, publicats per l'editorial Cisne. Galcerán va proposar a l'editorial Toray publicar una revista de còmic femení, i l'any 1946 l'editorial es va decidir a tirar endavant el projecte: en va sortir una nova sèrie amb el nom d'Azucena. Aquesta publicació va obtenir una popularitat extraordinària, convertint-se en la revista de contes de fades de lectura obligada pel públic femení de l'època. L'any 1950 se n'editaren 600.000 quaderns setmanals i es convertí així en la publicació més llegida d'Espanya durant prop de 20 anys.
El seu treball en el camp del còmic sentimental el va fer majoritàriament per a l'editorial Toray. Un dels seus personatges és Katy, que es va publicar a Chispa (1948).
També va dibuixar per a publicacions com Cuentos de la Abuelita (1949), Alicia (1955), Graciela (1956), Rosas Blancas (1958), Lindaflor (1958), Serenata (1959) i Susana (1959).
En el camp de l'animació, va ser una de les animadores principals de la productora Balet y Blay. Va encetar la seva carrera com a animadora a Diarmo Films, animant el curtmetratge El capitán Tormentoso del valencià Artur Moreno. Amb Moreno va continuar treballant en formar part de l'equip de la pel·lícula Garbancito de la Mancha (1945), dirigida pel mateix Moreno i produïda per Balet i Blay. Aquesta pel·lícula va ser el primer llargmetratge d'animació que es va fer a Europa. Posteriorment, va participar en dos llargmetratges de la productora: Alegres vacaciones (1948) i Los sueños de Tay-pi (1951). Aquest darrer llargmetratge va ser un fracàs econòmic i Balet y Blay va tancar les portes. Fou llavors quan Rosa Galcerán va decidir dedicar-se al dibuix de manera exclusiva.
Al llarg de la seva carrera professional com a il·lustradora, Rosa Galcerán va il·lustrar llibres de poemes i diverses col·leccions de llibres infantils i juvenils. Un altre dels camps artístics a què es va dedicar va ser el de la pintura.
Va formar part del grup literari Poesia Viva i del Seminari d'Investigació Poètica. Fou sebollida al Cementiri de Montjuïc.

## Reconeixements

El 12 de desembre del 2011 va rebre del president de la Generalitat de Catalunya Artur Mas i Gavarró, la Medalla al treball President Macià, guardó que es lliura en reconeixement de les persones, empreses o institucions que s'han distingit per la seva dedicació, constància i esperit d'iniciativa en el treball.
El 2014, va rebre el Premi d'honor de l'Asociación de Autoras de Cómic.

## Referències

* ↑ «Adéu a Rosa Galcerán». Comicat, 30-11-2015. [Consulta: 30 novembre 2015].
* 1 2 3 «DECRET 412/2011, de 29 de novembre, de concessió dels guardons Medalla al treball President Macià i Placa al treball President Macià 2011». Diari Oicial de la Generalitat de Catalunya (DOGC) [Barcelona], Núm. 6018, 02-12-2011, pàg. 61.202. Arxivat de l'original el 25 de novembre 2021. ISSN: 1988-298X [Consulta: 4 desembre 2015].
* ↑ «Rosa Galceran Vilanova» (en anglès). Lambiek. [Consulta: 8 octubre 2022].
* 1 2 Izquierdo Rodríguez, Sandra. El Cómic en perspectiva de genero. El genio creador Francisco Ibáñez. Salamanca: Universidad de Salamaca, 2011 [Consulta: 4 desembre 2015].
* 1 2 3 «ROSA GALCERÁN.» (en castella). Tebeosfera. [Consulta: 4 maig 2013].
* ↑ Manzanera, María. Cine de animación en España: largometrajes 1945-1985 (en castellà). 1992. Murcia: Editum, p. 235. ISBN 84-7684-339-9.
* ↑ «Dossier de Premsa Exposició Garbancito de la Mancha» (en castellà). Museu del Cinema Girona, 2015-2016. [Consulta: 2 maig 2017].
* ↑ Candel, José María. Historia del Dibujo Animado Español (en castellà). 1993. Murcia: Filmoteca Regional Murcia. ISBN 84-7564-147-4.
* ↑ Departament de la Presidència. «Acords de Govern 29 de novembre de 2011: El Govern reconeix els mèrits laborals de 16 persones i 8 empreses amb les medalles i plaques al treball President Macià: Rosa Galcerán Vilanova» pàg. 7. Generalitat de Catalunya, 29-11-2011. Arxivat de l'original el 8 de desembre 2015. [Consulta: 4 desembre 2015].
* ↑ «Premio de Honor AAC 2014 a Rosa Galcerán». Colectivo Autoras de Cómic (AC). [Consulta: 4 desembre 2015].